**HVORDAN LØFTE ELDREPOLITIKK I VALGKAMPEN**

Innledning av Tom Rellsve på representantskapsmøte 11. mai 20211

Utgangspunktet mitt er samarbeidet i Eldrepolitisk gruppe som ledes av Mette Kolsrud. Det var Inga Marte Torkildsen som tok initiativ da hun var eldrebyråd, med Mette som byrådssekretær, og fylkesstyret mente det var en god ide.

SV er ikke særlig kjent for eldrepolitikk, og valgkampstrategien for Oslo SV fokuserer heller ikke på eldre. Det var bra oppmerksomhet da Inga Marte hadde byrådsansvaret. Men da hun skifta byrådsplass, syntes oppmerksomheten i fylkespartiet å fortape seg. Stort sett er det vel KrF og FrP som prøver å stikke seg fram med eldreprofil.

Men det er nok av politiske utfordringer knytta til eldre; fra varsel om eldrebølge som visstnok kan bli en tsunami, til dramatiske medieoppslag fra sykehjem. Det ville være rart om ikke også SV forholdt seg til dette, med ordet solidaritet langt framme.

Dessuten kan eldreløft i valgkampen gi mulighet for flere stemmer. Det er 85ooo i Oslo mellom 65 og 90 år som kan stemme. Og aldersgruppa 67-79 hadde ved forrige Stortingsvalg større deltaking enn gjennomsnittet .

I Valgkampbrosjyra retta mot dem som er 70 år og vel så det, minner vi om hvordan SV bærer tidligere visjoner videre, og minner yngre om de eldre som har tråkka løypa for dagens barnehagepolitikk, kvinnepolitikk, miljøpolitikk og internasjonal solidaritet.

For å løfte eldrepolitikk i valgkampen, kan det være nyttig å se nærmere på eldre.

Eldre rommer aldersspenn på 20-30 år, og som åra går, er betegnelsen gammel mer passende. Mye skjer i løpet av de åra, både fysisk og kognitivt. Noe kan være prega av livet du har levd, og noe kommer snikende med alderen så du kanskje mister kontrollen. 100 000 lever med demens i Norge. De fleste på sykehjem er prega av dette, men mange velger å bo hjemme eller i omsorgsbolig. Uansett innebærer det store utfordringer for både pårørende og ansatte, med krav til forståelse og ikke minst kapasitet.

Pensjonister skal ha en økonomi å leve av. Men det er store forskjeller, og mer kan det bli. Og det er forskjeller i

* helsetilstand
* boligsituasjon
* og sosiale tilbud og nettverk

Det er også forskjeller på antall eldre i Oslos bydeler, og dette kan påvirke de ulike SV-lagas oppmerksomhet. Det kan derfor være en oppgave å engasjere seg i bydelens eldreråd, og eldregruppa samarbeider gjerne om dette.

Pandemien har forsterka enkelte av forskjellene. Eldregruppa mener uansett at vi bør prioritere tiltak som kan få ned forskjeller.

Covid-pandemien har understreka eldres sårbarhet, med besøksnekt på sykehjem og prioritering i vaksinekø som avhjelpende tiltak.

På det hjemlige plan kan tiltaka være trygghetsalarm, komfyrvakt, rullator og kanskje heis, men også oppfølging fra de enkelte bydelsadministrasjonene.

På samfunnsplan som byutvikling og trafikkavvikling, kan det skorte mer, til tross for ambisjonen om aldersvennlig by.

Pandemien har forsterka søkelyset på vold og overgrep i nære relasjoner. Dette skjer også overfor eldre, både fysisk og som trusler. Det er i stor grad en skjult virkelighet som bør få større oppmerksomhet, så 15. juni markerer Grünerløkka-laget FNs verdensdag mot vold mot eldre, med arrangement i Birkelunden med appeller fra Marian Hussein og lederen i Pensjonistforbundet i Oslo.

Det kan også oppleves som vold og overgrep på samfunnsnivå om du føler deg innelukka uten særlig kontakt i boligen din, eller hjemmehjelpa har knapt med tid til å stelle deg, eller du blir dopa ned på sykehjem fordi bemanninga er for knapp. Eller enda verre, at knappheten fører til fysisk vold mellom beboere, eller beboer og pleier.

Men tross rapporterte utfordringer og problemer ved økende alder, er det mange eldre som klarer seg ganske bra. Noen hjelper til og med andre, individuelt og innen frivillighet. Eldresentrene ville for eksempel hatt store problemer uten frivillige. Noen eldre er sågar samfunnsmessige drivkrefter innen barne- og ungdomsarbeid, natur- og kulturvern, og på klare politiske områder. Besteforeldrenes klimaaksjon, i allianse med klimastreikende barn og unge, illustrerer dette.

I vårt miljø er også Eldrepolitisk gruppe et drivkraft-eksempel, som sentral bidragsyter til det nye arbeidsprogrammet om eldre, og med innspill til kommende bystyrebudsjett og til Stortingsgruppa, i tillegg til notater i Oslo SVs ressursbank til mulig inspirasjon for andre medlemmer.

Ibypolitikken kan kanskje argumenter for eldre framstå som bakstreversk i diskusjoner om sykkelfelt kontra bilen. Heldigvis blir vi kvitt elsparkesykler på fortau, men vanlige sykler kan også innebære utfordringer for ustø eldre. Jeg tror nok at prioriteringa *kollektiv, sykkel og gange* vil være tjentmed større innlevelse i eldres verden.

Innlevelse hos de hjelpetrengende eldre kan være mer krevende, sjøl om det er stadige oppslag om stoda. Det kan derfor være nyttig med kontakt med bydelens tilsynsutvalg for hjemmetjeneste og sykehjem.

En god eldrepolitikk kan også bidra til en bedre hverdag for yngre pårørende. De kan slippe å engste seg eller irritere seg på vegne av sine gamle, og heller dele hyggelige opplevelser og erfaringer med dem. Dette kan også gjelde om de eldre ikke bor i Oslo, for vi må få gjennomslag for god eldrepolitikk for hele landet.

Eldrepolitikken utøves i stor grad på kommunenivå, og dreier seg om mer enn eldreomsorg, og for flere enn de skikkelig gamle. Dette er viktig å ha med seg. Stortinget rolle er å sikre gjennomføring av ønska tiltak.

Eldrepolitikken skal føre til at du ikke behøve å grue deg til å bli eldre, fordi

* Ikke-kommersielle tiltak vil bidra til at hverdagshelsa holder, og du har grei tilgang til fastlegen
* Du kan fortsette å bo ganske godt hjemme, fordi det er lagt til rette for det, eller fordi du har fått skaffa en mer eldrevennlig bolig
* Teknologiske hjelpemidler og den digitale hverdagen gjør tilværelsen lettere og tryggere, og er ikke så komplisert, fordi du kan få hjelp til å handtere det.
* Du kan komme deg ut, sjøl om du ikke bor i første etasje, for det kom heis da beina svikta
* Tannpleie som del av folkehelsa, gjorde at tenner ikke løsna
* Det nærliggende bibliotek er lagt til rette for eldre og demente
* Eldresenteret gir deg stimulerende tilbud og hyggelige matopplevelser. Og du blir frakta dit, om du trenger det.
* Bybildet er tilpassa slitne og ustø eldre, og det er satt ut rikelig med hvilebenker
* Veien til butikken er både måkt og strødd om vinteren,
* Og Ruters Rosa busser kan frakte deg på lengre strekk; ikke bare innen din bydel, men mellom bydeler

Og når du blir mer sliten og hjelpetrengende, skal omsorgsarbeidet preges av profittfri velferd, valgfrihet, kontinuitet, tillit og medbestemmelse. Langt fra høyresidas kommersielle oppstykking og priskonkurranse. Pandemien i Sverige avslørte ettertrykkelig følgene av markedets såkalte «frie brukervalg»

* Hjemmetjenesten skal kommer om du trenger det, og til det du trenger. Og omlegginga til tillitsbasert omsorg gjør at både du og dine nærmeste har nær dialog om innholdet i tjenestene
* Det er dessuten nok kvalifiserte folk, og innleide private vikarer er erstatta av vikarpool
* Du skal dessuten få plass og råd til å flytte til Omsorg+ om du ikke klarer deg hjemme
* Og du får plass på sykehjem om du trenger det, og både bemanning og innretning der skal gjøre at dette oppfattes som et godt sted å være

Situasjonen for dem som jobber i eldreomsorgen er grunnleggende for en god eldrepolitikk, og det bør derfor være nær kontakt og samarbeid mellom parti og fagbevegelse om dette.

Eldreomsorgen trenger flere kvalifiserte medarbeidere, og enda større utfordringer kommer det til å bli med økende antall eldre. Mangel på folk skyldes dels manglende kapasitet i utdanning, men enda verre er det at mange slutter på grunn av stressende arbeidsforhold, med følelse av å komme til kort. Det er derfor også viktig å gi rom for at ansatte skal kunne varsle om kritikkverdige tilstander. Kortere normalarbeidsdag med perspektiv på 6 timer vil også være til stor hjelp mot stresset. Skikkelig betaling vil uansett være viktig.

Stortingets rolle, og målet for kommende valgkamp, vil være å sikre oppgaver som

* Pensjonssystem som utjevner forskjeller, og gir trygghet
* Styrke, og i hvert fall ikke svekke kommuneøkonomien
* Finansiering av et kommunalt program for oppgradering av boliger og boligområder med heis og annen nødvendig tilpassing
* Forskrift for helsefremmende og forebyggende tiltak for eldre
* Lovhjemla rett til hele og faste stillinger i eldreomsorgen
* Tiltak for å avvikle bemanningsselskaper
* Nasjonal norm eller standard for bemanning, kompetanse og kvalitet i sykehjem
* Styrka utdannings- og etterutdanningskapasitet
* Tannhelsereform som aksepterer at tenner er del av kroppen
* Og sykehuspolitikk som ikke styres etter butikkprinsipp

Sjøl når vi har en god eldrepolitikk og vilje til å nå ut med den, er det viktig med en spydspiss til å målbære politikken.

I Eldrepolitisk gruppe har vi pekt på Marian som ypperlig for dette, og heldigvis har vi fått tilslutning fra både fylkesstyret og Marian.